

**LIETUVOS RESPUBLIKOS KULTŪROS MINISTRAS**

**ĮSAKYMAS**

**DĖL kultūros ministro 2018 m. spalio 17 d. įsakymo Nr. ĮV-747 „Dėl FILMŲ PLATINIMO PROJEKTŲ VALSTYBINIO FINANSAVIMO TAISYKLIŲ PATVIRTINIMO“ pakeitimo**

2021 m. gruodžio 19 d. Nr. ĮV-1434

Vilnius

P a k e i č i u Lietuvos Respublikos kultūros ministro 2018 m. spalio 17 d. įsakymu Nr. ĮV-747 „Dėl filmų platinimo projektų valstybinio finansavimo taisyklių patvirtinimo“ patvirtintas Filmų platinimo projektų valstybinio finansavimo taisykles ir jas išdėstau nauja redakcija (pridedama).

**„LIETUVOS RESPUBLIKOS KULTŪROS MINISTRAS**

**ĮSAKYMAS**

**DĖL FILMŲ PLATINIMO PROJEKTŲ VALSTYBINIO FINANSAVIMO TAISYKLIŲ PATVIRTINIMO**

Įgyvendindamas Lietuvos Respublikos kino įstatymo 9 straipsnio 2 dalies 2 punktą bei vadovaudamasis 2013 m. gruodžio 18 d. Europos Komisijos reglamento (ES) Nr. 1407/2013 dėl Sutarties dėl Europos Sąjungos veikimo 107 ir 108 straipsnių taikymo *de minimis* pagalbai (OL 2013 L 352, p.1), su paskutiniais pakeitimais, padarytais 2020 m. liepos 2 d. Komisijos reglamentu (ES) 2020/972 :

t v i r t i n u Filmų platinimo projektų valstybinio finansavimo taisykles (pridedama).“

Kultūros ministras Simonas Kairys

SUDERINTA

Lietuvos Respublikos konkurencijos tarybos

2021 m. lapkričio 17 d. raštu Nr. (2.30 Mr-43)6V-1549

Patvirtinta

Lietuvos Respublikos kultūros ministro

2018 m. spalio 17 d. įsakymu Nr. ĮV-747

(Lietuvos Respublikos kultūros ministro

2021 m. gruodžio 19 d. įsakymo Nr. ĮV-1434

redakcija )

**filmų PLATINIMO PROJEKTŲ**

**VALSTYBINIO FINANSAVIMO TAISYKLĖS**

**I SKYRIUS**

**BENDROSIOS NUOSTATOS**

1. Filmų platinimo projektų valstybinio finansavimo taisyklės (toliau – taisyklės) nustato projektų finansavimo Lietuvos Respublikos valstybės biudžeto lėšomis organizavimo tvarką, reikalavimus paraiškoms, paraiškų vertinimo etapus ir kriterijus, projektų finansavimo intensyvumą ir dydį, tinkamas finansuoti išlaidas, lėšų skyrimo, atsiskaitymo už lėšas tvarką ir projektų vykdymo kontrolės tvarką.

2. Projektų valstybinio finansavimo (toliau – finansavimas) tikslas – skatinti nacionalinio kino matomumą ir prieinamumą bei sudaryti sąlygas efektyvesniam nacionalinių filmų platinimui Lietuvoje.

3. Paraiškas finansavimui gauti gali teikti juridiniai asmenys ar fiziniai asmenys, turintys teises platinti filmą (-us) Lietuvoje (toliau – pareiškėjai).

Paraiškas dėl finansavimo teikiantys juridiniai asmenys turi būti registruoti vienoje iš Europos Sąjungos ar Europos ekonominės erdvės valstybių narių. Valstybės pagalbos mokėjimo metu pagalbos gavėjas (juridinis asmuo) privalo būti Lietuvos Respublikoje įsteigtas juridinis asmuo ar jo padalinys, arba vienoje iš Europos ekonominės erdvės valstybių įsteigto juridinio asmens ar kitos organizacijos padalinys ar dukterinė bendrovė, įsteigti Lietuvos Respublikoje. Valstybės pagalbos mokėjimo metu pagalbos gavėjas (fizinis asmuo) privalo vykdyti Lietuvoje registruotą individualią filmų gamybos (EVRK kodas 59.11) ar filmų platinimo (EVRK kodas 59.13) veiklą pagal pažymą.

4. Taisyklėse vartojamos sąvokos:

4.1. **Filmo** **platinimo projektas** (toliau – projektas) – ilgametražio vaidybinio, dokumentinio ar animacinio filmo ar trumpametražių filmų (toliau - filmas) programos platinimo Lietuvos kino teatruose, kino salėse, SVOD ar TVOD užsakomųjų vaizdo paslaugų platformos programoje, be apribojimų pasiekiamoje vartotojams Lietuvoje, arba interaktyvaus filmo platinimo Lietuvoje ar užsakomųjų vaizdo paslaugų platformos programoje, be apribojimų pasiekiamoje vartotojams Lietuvoje, projektas, kuris taisyklių nustatyta tvarka teikiamas gauti finansavimą jo vykdymui.

4.2. **Projekto vykdytojas** – fizinis arba juridinis asmuo, kurio projektui vykdyti Lietuvoskinocentroprie Kultūros ministerijos (toliau – LKC) direktoriaus įsakymu yra paskirtas finansavimas.

4.3. **Kino salė** – specialiai pritaikyta vieta, esanti ne kino teatro patalpose, kurioje kino ekrane reguliariai vyksta viešas filmų rodymas, į kurį parduodami bilietai.

5. Finansavimas projektams teikiamas pagal 2013 m. gruodžio 18 d. Europos Komisijos reglamentą (ES) Nr. 1407/2013 „Dėl Sutarties dėl Europos Sąjungos 107 ir 108 straipsnių taikymo *de minimis* pagalbai“ (toliau - Reglamentas (ES) Nr. 1407/2013) su paskutiniais pakeitimais, padarytais 2020 m. liepos 2 d. Komisijos reglamentu (ES) 2020/972. Finansavimui, teikiamam pagal Reglamentą (ES) Nr. 1407/2013, taikomi Reglamento (ES) Nr. 1407/2013 1 straipsnio 2 dalies, 3 straipsnio 2-6, 8 ir 9 dalių, 5 straipsnio ir 6 straipsnio 4 dalies reikalavimai.

6. Kitos taisyklėse vartojamos sąvokos suprantamos taip, kaip apibrėžta Lietuvos Respublikos kino įstatyme, Lietuvos Respublikos autorių teisių ir gretutinių teisių įstatyme, Filmų parengiamųjų ir gamybos darbų projektų valstybinio finansavimo taisyklėse, patvirtintose Lietuvos Respublikos kultūros ministro 2016 m. kovo 23 d. įsakymu Nr. ĮV-248 „Dėl filmų parengiamųjų ir gamybos darbų projektų valstybinio finansavimo taisyklių patvirtinimo“.

7. Taisyklės bei kita su finansavimu susijusi ir pareiškėjams svarbi informacija skelbiama LKC interneto svetainėje www.lkc.lt.

**II SKYRIUS**

**PARAIŠKŲ TEIKIMAS IR FINANSUOJAMI PROJEKTAI**

8. Projektai finansuojami ne konkurso būdu.

9. Filmų platinimo projektų paraiškos priimamos nuolat. LKC direktoriaus įsakymu nustatytos formos paraiška (toliau – paraiška) turi būti pateikta ne vėliau nei likus 20 darbo dienų iki pirmosios filmo ar trumpametražių filmų programos rodymo dienos, nurodytos prie paraiškos pridėtuose dokumentuose.

10. Projektų, kurių planuojamas vykdymo pabaigos terminas yra einamaisiais biudžetiniais metais paraiškos priimamos iki einamųjų biudžetinių metų lapkričio 1 dienos. Projektų, kurių planuojamas vykdymo pabaigos terminas numatytas ateinančiais biudžetiniais metais, bet ne vėlesnis nei ateinančių biudžetinių metų vasario 20 d., paraiškos gali būti teikiamos ir po lapkričio 1 d., laikantis Taisyklių 9 p. reikalavimų.

11. Lietuvos Respublikos Vyriausybei:

11.1 paskelbus ekstremaliąją padėtį ir (ar) karantiną ir dėl to apribojus ar draudžiant kultūros įstaigų lankymą, kultūros paslaugų teikimą ir (ar) kultūros renginių organizavimą, pareiškėjas, kuris teikė paraišką iki ekstremaliosios padėties ir (ar) karantino paskelbimo, gali, esant motyvuotam prašymui, tą pačią paraišką pateikti iš naujo;

11.2. atšaukus ekstremaliąją padėtį ir (ar) karantiną, ir panaikinus su tuo susijusius apribojimus ar kultūros įstaigų lankymo, kultūros paslaugų teikimo ir (ar) kultūros renginių organizavimo draudimus (visus ar iš dalies), paraiškas dėl filmo ar trumpametražių filmų programos platinimo kino salėse galima teikti vienerius metus po atitinkamo Vyriausybės sprendimo priėmimo.

12. Paraiškos, pateiktos nesilaikant nustatytų terminų, neperduodamos svarstyti ekspertų komisijoms, apie tai informuojant pareiškėją ne vėliau kaip per 5 darbo dienas nuo paraiškos gavimo LKC dienos.

13. Vienoje paraiškoje gali būti prašoma finansavimo tik vieno filmo platinimui.

14. To paties filmo ar trumpametražių filmų programos (atnaujintos mažiau nei 50 proc.) paraiškoje nurodytu būdu ar būdais platinimo finansavimui gauti paraišką galima teikti vieną kartą.

15. Finansavimas gali būti skiriamas šių kategorijų projektams:

15.1. Filmo platinimas kino teatruose ar kino salėse;

15.2. Filmo platinimas užsakomųjų vaizdo paslaugų platformos programoje;

15.3. Filmo platinimas kino teatruose ar kino salėse ir užsakomųjų vaizdo paslaugų platformos programoje;

15.4. Trumpametražių filmų programos platinimas kino teatruose ar kino salėse;

15.5. Trumpametražių filmų programos platinimas užsakomųjų vaizdo paslaugų platformos programoje;

15.6. Trumpametražių filmų programos platinimas kino teatruose ar kino salėse ir užsakomųjų vaizdo paslaugų platformos programoje;

15.7. Mažumos bendros gamybos filmo platinimas kino teatruose ar kino salėse;

15.8. Mažumos bendros gamybos filmo platinimas užsakomųjų vaizdo paslaugų platformos programoje;

15.9 Mažumos bendros gamybos filmo platinimas kino teatruose ar kino salėse ir užsakomųjų vaizdo paslaugų platformos programoje;

15.10. Interaktyvaus kino filmo platinimas Lietuvojearba užsakomųjų vaizdo paslaugų platformos programoje.

16. Finansavimas neskiriamas:

16.1. Kino įstatymo 8 straipsnio 4 dalyje nurodytų filmų platinimui;

16.2. Pareiškėjui, jeigu jam taikomi Kino įstatyme nurodyti apribojimai, dėl kurių jam negali būti skirtas valstybinis finansavimas;

16.3. Jei projekto paraiškoje nurodyto filmo arba daugumos filmų, nurodytų trumpametražių filmų programos platinimo paraiškoje, pagaminimo data yra ankstesnė nei trys metai iki paraiškos pateikimo metų;

16.4. Jei projekto paraiškoje nurodytas filmas (-ai) iki paraiškos pateikimo dienos buvo išplatintas projekto kategorijoje nurodytu būdu ar būdais.

**III SKYRIUS**

**REIKALAVIMAI PARAIŠKAI**

17. Projekto finansavimui gauti teikiama paraiška turi būti:

17.1. pildoma lietuvių kalba kompiuteriu ir pasirašoma saugiu paraišką teikiančio fizinio asmens arba juridinio asmens vadovo arba jo įgalioto asmens elektroniniu parašu;

17.2. pateikiama su taisyklių 18 punkte nurodytais priedais;

17.3. dokumentai užsienio kalba pateikiami su vertimu į lietuvių kalbą. Dokumentų vertimo tikrumas turi būti patvirtintas išvertusio asmens parašu.

17.4. Paraiška, jos priedai bei pridedami dokumentai LKC pateikiami kaip 1 byla ADOC arba PDF formatu, pasirašyta saugiu elektroniniu parašu, elektroniniu paštu

18. Kartu su paraiška privalomai pateikiama:

18.1. LKC direktoriaus įsakymu nustatytos formos Projekto paraiškos išlaidų sąmata (toliau – paraiškos išlaidų sąmata);

18.2. dokumentai, patvirtinantys filmų rodymo pradžią ir trukmę, taikant šiuos reikalavimus:

18.2.1. vaidybinis ar animacinis filmas turi būti rodomas ne mažiau kaip dviejų Lietuvos miestų kino teatruose ar kino salėse ir ne mažiau kaip 7 dienas per iš eilės einančių 30 kalendorinių dienų kiekviename kino teatre ar kino salėje;

18.2.2. dokumentinis filmas ar trumpametražių filmų programa turi būti rodoma ne mažiau kaip dviejų Lietuvos miestų kino teatruose ar kino salėse ir ne mažiau kaip po 5 dienas per iš eilės einančių 30 kalendorinių dienų kiekviename kino teatre ar kino salėje arba ne mažiau kaip penkių Lietuvos miestų kino teatruose ar kino salėse ne mažiau kaip po vieną kartą kiekviename kino teatre ar kino salėje per iš eilės einančių 30 kalendorinių dienų;

18.2.3. interaktyvus kino filmas turi būti rodomas Lietuvos vartotojams ne mažiau kaip 7 dienas per iš eilės einančių 30 kalendorinių dienų Lietuvoje arba ne trumpiau nei iš eilės einančių 30 dienų užsakomųjų vaizdo paslaugų platformos programoje;

18.2.4. filmas ar trumpametražių filmų programa turi būti rodoma ne trumpiau nei 30 dienų iš eilės einančių užsakomųjų vaizdo paslaugų platformos programoje.

18.3. LKC direktoriaus įsakymu nustatytos formos deklaracija apie susijusius asmenis;

18.4. teisių platinti filmą (-us) turėjimą įrodantys dokumentai;

18.5. finansinius įsipareigojimus patvirtinantys dokumentai, kuriuose turi būti nurodytas filmo (-ų) pavadinimas, finansinio įsipareigojimo rūšis (investicija, parama ir panašiai), finansinio įsipareigojimo vertė eurais ir finansinio įsipareigojimo įvykdymo terminas. Projekte iki 10 proc. nuo LKC finansuojamų tinkamų projekto išlaidų bendros sumos gali sudaryti pareiškėjo įnašas prekėmis ar paslaugomis;

18.6. duomenys, suteikiantys laikiną interneto prieigą prie filmo (-ų), kurio (-ių) platinimui prašoma finansavimo, arba informacija apie filmo (-ų), peržiūrą, skirtą taisyklių 24 punkte nurodytos ekspertų komisijos nariams, kuri turi įvykti suderintu su LKC laiku ne vėliau kaip per 10 darbo dienų nuo paraiškos pateikimo;

18.7. jeigu paraišką elektroniniu parašu pasirašo juridinio asmens vadovo įgaliotas asmuo – įgaliojimas.

**IV SKYRIUS**

**ADMINISTRACINIS PARAIŠKŲ VERTINIMAS**

19. LKC per 5 darbo dienas nuo paraiškos pateikimo dienos atlieka administracinį paraiškos vertinimą:

19.1. nustato, ar paraiška atitinka taisyklių I, II ir III skyrių reikalavimus;

19.2. patikrina, ar pareiškėjas yra įvykdęs visus savo sutartinius įsipareigojimus pagal valstybinio finansavimo sutartis dėl visų projektų, kuriems LKC skyrė valstybinį finansavimą, bei patikrina, ar įvykdyti visi sutartiniai įsipareigojimai pagal valstybinio finansavimo sutartis dėl visų iš LKC valstybinį finansavimą gavusių projektų.

19.3. patikrina, ar suteikus pareiškėjui prašomą finansavimo sumą, nebus viršyta bendra maksimali 200 000 EUR per einamuosius ir praėjusius dvejus finansinius metus pareiškėjui ir su juo Reglamento (ES) Nr. 1407/2013 2 straipsnio 2 dalyje numatytais ryšiais susijusiems asmenims leistina *de minimis* pagalbos suma.

20. Jeigu paraiška neatitinka taisyklių I, II ir (arba) III skyriaus reikalavimų, išskyrus taisyklių 3, 14 ir 16 punktuose išvardintas nuostatas, LKC per 5 darbo dienas informuoja pareiškėją apie nustatytus trūkumus ir galimybę juos ištaisyti. Jeigu pareiškėjas neištaiso trūkumų, paraiška neperduodama svarstyti kino projektų vertinimo ekspertų komisijai (toliau − ekspertų komisija), o pareiškėjas informuojamas apie tai per 5 darbo dienas.

21. Tuo atveju, jeigu suteikus pilną pareiškėjo prašomą sumą būtų viršyta bendra maksimali 200 000 EUR per einamuosius ir praėjusius dvejus finansinius metus pareiškėjui ir su juo Reglamento (ES) Nr. 1407/2013 2 straipsnio 2 dalyje numatytais ryšiais susijusiems asmenims leistina *de minimis* pagalbos suma, pareiškėjas raštu informuojamas, kad jis gali pretenduoti tik į šios sumos neviršijančią dalį ir prašoma pašalinti atitinkamus trūkumus per LKC nustatytą terminą. Jeigu pareiškėjas per LKC nustatytą terminą nurodytų trūkumų nepašalina, paraiška yra atmetama.

**V SKYRIUS**

**PARAIŠKŲ VERTINIMAs IR SVARSTYMAS EKSPERTŲ KOMISIJOJE**

22. Paraiškos, atitinkančios taisyklėse nustatytus reikalavimus, perduodamos svarstyti pagal paraiškose nurodytas filmų rūšis ekspertų komisijai. Projektų paraiškos vertinamos ekspertų komisijos nariams užpildant Išvados dėl filmo platinimo projekto formą (Taisyklių priedas), įvertinant, ar paraiškoje nurodytas filmas (-ai) nėra smurtinis ir (arba) pornografinis ir atitinka ne mažiau kaip du taisyklių priede nustatytus kultūrinius kriterijus. Jei ekspertų komisija nustato, kad paraiškoje nurodytas filmas (-ai) neatitinka šių kriterijų, projekto paraiška toliau nevertinama ir pareiškėjas informuojamas apie tai raštu (paštu ar elektroniniu paštu) per 5 darbo dienas.

23. Taisyklių 22 punkte nurodytus kriterijus atitikusios projektų paraiškos toliau vertinamos vadovaujantis šiais kriterijais:

23.1. planuojamų projekto išlaidų ir rinkodaros plano pagrįstumas;

23.2. numatomų naudoti rinkodaros priemonių tikslingumas filmo ar trumpametražių filmų programos platinimui.

24. Ekspertų komisija per 5 darbo dienas įvertina gautas filmų platinimo projektų paraiškas ir pateikia rekomendacijas dėl projektų finansavimo LKC direktoriui.

**VI SKYRIUS**

**PROJEKTŲ FINANSAVIMO INTENSYVUMAS IR DYDIS**

25. Projekto įgyvendinimui gali būti skiriama iki 60 proc. projekto tinkamų išlaidų bendros sumos, atsižvelgiant į valstybės biudžeto galimybes.

26. Didžiausios galimos projektų kategorijų finansavimo sumos:

26.1. Filmo platinimas kino teatruose ar kino salėse – iki 6000 EUR;

26.2. Filmo platinimas užsakomųjų vaizdo paslaugų platformos programoje – iki 1500 EUR;

26.3. Filmo platinimas kino teatruose ar kino salėse ir užsakomųjų vaizdo paslaugų platformos programoje – iki 7000 EUR;

26.4. Trumpametražių filmų programos platinimas kino teatruose ar kino salėse – iki 6000 EUR;

26.5. Trumpametražių filmų programos platinimas užsakomųjų vaizdo paslaugų platformos programoje – iki 1500 EUR;

26.6. Trumpametražių filmų programos platinimas kino teatruose ar kino salėse ir užsakomųjų vaizdo paslaugų platformos programoje – iki 7000 EUR;

26.7. Mažumos bendros gamybos filmo platinimas kino teatruose ar kino salėse – iki 3000 EUR;

26.8. Mažumos bendros gamybos filmo platinimas užsakomųjų vaizdo paslaugų platformos programoje – iki 1500 EUR;

26.9. Mažumos bendros gamybos filmo platinimas kino teatruose ar kino salėse ir užsakomųjų vaizdo paslaugų platformos programoje – iki 4000 EUR;

26.10. Interaktyvaus kino filmo platinimas Lietuvoje arba užsakomųjų vaizdo paslaugų platformos programoje – iki 1500 EUR.

27. Jeigu projekte numatomas filmo (-ų) pritaikymas klausos negalią turintiems asmenims, taisyklių 26 punkte nurodytos didžiausios galimos projektų finansavimo sumos gali būti papildomai didinamos iki 1000 EUR.

28. Jeigu projekte numatomas filmo (-ų) pritaikymas regos negalią turintiems asmenims, taisyklių 26 punkte nurodytos didžiausios galimos projektų finansavimo sumos gali būti papildomai didinamos iki 1000 EUR.

29. Jeigu filmo (-ų) vaikams platinimo kino teatruose projekte numatomas filmo dubliavimas į lietuvių kalbą, taisyklių 26 punkte nurodytos didžiausios galimos projektų finansavimo sumos gali būti papildomai didinamos iki 5000 EUR.

**VII SKYRIUS**

**TINKAMOS FINANSUOTI IŠLAIDOS**

30. Finansuojamos tik tinkamos projekto išlaidos. Išlaidos yra tinkamos, jeigu jos yra:

30.1. tiesiogiai susijusios su projekto įgyvendinimu ir būtinos projektui vykdyti (būtinumas nustatomas pagal bendrą išlaidų kontekstą (turinį) projekte, jų pobūdį ir kiekį, medžiagų, priemonių ar paslaugų naudojimą ir kitus veiksnius);

30.2. projekto vykdytojo patirtos einamaisiais biudžetiniais metais laikotarpiu nuo paraiškos pateikimo ir projekto vykdymo laikotarpiu, nurodytu finansavimo sutartyje;

30.3. projektų, kurių planuojamas vykdymo pabaigos terminas numatytas ateinančiais biudžetiniais metais, bet ne vėlesnis nei ateinančių biudžetinių metų vasario 20 d., - projekto vykdytojo patirtos nuo ateinančių biudžetinių metų pradžios ir projekto vykdymo laikotarpiu, nurodytu finansavimo sutartyje;

30.4. numatytos projekto vykdymo išlaidų sąmatoje;

30.5. realios ir atitinka rinkos kainas;

30.6. patikrinamos, nustatomos bei pagrįstos teisės aktų reikalavimus atitinkančiais apskaitos dokumentais;

30.7. nėra dengiamos iš kitų finansavimo šaltinių.

31. Lėšos negali būti skiriamos:

31.1. išlaidoms, tiesiogiai nesusijusioms ir nebūtinoms projektui vykdyti;

31.2. išlaidoms, patirtoms iki paraiškos pateikimo datos, kompensuoti;

31.3. išlaidoms, dėl kurių padidėja projekto įgyvendinimo kaina, tačiau tokiomis išlaidomis projekto vertė nekuriama.

32. Projekto vykdytojas, kuris yra perkančioji organizacija, privalo užtikrinti, kad perkant prekes ir paslaugas už valstybės biudžeto lėšas, būtų laikomasi Lietuvos Respublikos viešųjų pirkimų įstatymo nuostatų ir kitų su jo įgyvendinimu susijusių teisės aktų reikalavimų.

**VIII SKYRIUS**

**LĖŠŲ SKYRIMAS**

33. Lėšas projektams vykdyti įsakymu skiria LKC direktorius, įvertinęs ekspertų komisijos rekomendacijas. LKC direktoriaus įsakyme nurodomas projekto vykdytojas, projekto pavadinimas, projektui skiriama suma ir valstybinio finansavimo intensyvumas procentais. LKC direktoriaus įsakymai dėl lėšų skyrimo skelbiami LKC interneto svetainėje www.lkc.lt.

34. LKC, vadovaujantis Suteiktos valstybės pagalbos ir nereikšmingos (*de minimis*) pagalbos registro nuostatais, patvirtintais Lietuvos Respublikos Vyriausybės 2005 m. sausio 19 d. nutarimu Nr. 35 „Dėl Suteiktos valstybės pagalbos ir nereikšmingos *(de minimis)* pagalbos registro nuostatų patvirtinimo“, per 5 darbo dienas nuo sprendimo skirti finansavimą priėmimo įregistruoja duomenis apie suteiktą *de minimis* pagalbą Suteiktos valstybės pagalbos ir nereikšmingos (*de minimis*) pagalbos registre (toliau - Registras).

35. Projekto vykdytojas per 10 darbo dienų po LKC direktoriaus įsakymo dėl lėšų projektui skyrimo, bet ne vėliau kaip iki einamųjų biudžetinių metų lapkričio 20 dienos, pateikia LKC projekto vykdytojo tinkamai užpildytą ir pasirašytą LKC direktoriaus įsakymu nustatytos formos valstybinio finansavimo sutartį (toliau – finansavimo sutartis), pridėdamas su LKC suderintą LKC direktoriaus įsakymu nustatytos formos projekto vykdymo dalinio finansavimo išlaidų sąmatą (toliau - projekto išlaidų sąmata). Finansavimo sutartį su projekto vykdytoju pasirašo LKC direktorius arba jo įgaliotas asmuo.

36. Pasirašant finansavimo sutartį ir projekto vykdymo laikotarpiu paraiškoje nurodytas bendras projekto biudžetas negali būti mažinamas be išankstinio raštiško suderinimo su LKC. Prie finansavimo sutarties pateikiamoje projekto išlaidų sąmatoje nurodytos išlaidų straipsnių sumos gali skirtis nuo atitinkamų išlaidų straipsnių sumų, nurodytų paraiškos išlaidų sąmatoje, tik dėl tokio skirtumo iš anksto raštu susiderinus su LKC.

37. LKC direktoriaus įsakymu projektui vykdyti skirtos lėšos projekto vykdytojui pervedamos su juo pasirašius finansavimo sutartį.

38. Lėšos į projekto vykdytojo turimą atskirą projektui skirtą banko sąskaitą pervedamos valstybės iždo valdymo nustatyta tvarka. Šioje banko sąskaitoje Projekto vykdytojas neturi teisės laikyti jokių kitų lėšų.

**IX SKYRIUS**

**FINANSUOJAMO PROJEKTO VYKDYMAS**

**ir ATSISKAITYMAS UŽ GAUTĄ FINANSAVIMĄ**

39. Projekto vykdymo ir finansavimo sutarties galiojimo metu projekto vykdytojas neturi teisės perleisti jokių savo teisių ir įsipareigojimų, kylančių iš sutarties, tretiesiems asmenims.

40. Projekto vykdytojas yra atsakingas už tai, kad skirtos lėšos būtų panaudotos tik pagal projekto išlaidų sąmatoje nurodytą paskirtį, t. y. pagal konkrečius išlaidų straipsnius, įvertintus pinigine išraiška.

41. Projekto vykdymo išlaidos turi būti apmokėtos iki projekto vykdymo pabaigos, nurodytos finansavimo sutartyje.

42. Jeigu įgyvendinant projektą iškyla poreikis keisti lėšų paskirstymą pagal atskirus projekto išlaidų sąmatos straipsnius, toks pasikeitimas nederinamas su LKC, jei skirtumas (nukrypimas) tarp sąmatos straipsniui LKC skirtų ir planuojamų naudoti lėšų neviršys 20 procentų.

43. Projekto vykdytojas privalo tikslinti sąmatą ne vėliau kaip likus 15 darbo dienų iki finansavimo sutartyje nustatyto projekto vykdymo pabaigos termino, jeigu:

43.1. Skirtumas tarp LKC skirtų ir planuojamų naudoti projekto išlaidų sąmatos straipsnio lėšų dėl objektyvių priežasčių gali viršyti 20 procentų;

43.2. LKC skirtų lėšų stulpelyje planuojama įtraukti naują išlaidų eilutę, nenumatytą bendrame projekto biudžete;

43.3. LKC skirtų lėšų stulpelyje planuojama pašalinti esamą išlaidų eilutę.

44. Tikslinant projekto išlaidų sąmatą, LKC pateikiamas argumentuotas prašymas su naujai patikslinta projekto išlaidų sąmata. Praleidus projekto išlaidų sąmatos tikslinimo terminą ar kitaip pažeidus Taisyklėse nustatytą projekto išlaidų sąmatos tikslinimo tvarką, projekto išlaidų sąmatos tikslinti negalima. Tokiu atveju išlaidos, viršijančios leidžiamus nukrypimus, pripažįstamos netinkamomis ir LKC rašytiniu reikalavimu turi būti grąžintos iki einamųjų biudžetinių metų pabaigos arba priverstinai išieškomos teisės aktų nustatyta tvarka:

44.1. jei nukrypimas nuo LKC skirtų ir panaudotų projekto išlaidų sąmatos straipsnio lėšų sumos viršija 20 proc., visa nukrypimo suma, viršijanti 20 proc., yra pripažįstama netinkamomis išlaidomis;

44.2. jei nukrypimas nuo LKC skirtų ir panaudotų projekto išlaidų sąmatos straipsnio lėšų sumos susidarė įtraukus naują išlaidų eilutę ir/ar pašalinus esamą išlaidų eilutę, netinkamomis išlaidomis pripažįstama visų naujai įtrauktų ar pašalintų straipsnio išlaidų eilučių suma.

45. Projekto vykdymo metu atsiskaitymai grynaisiais pinigais negali viršyti 20 procentų projektui skirtų LKC lėšų.

46. Projekto vykdytojas su LKC atsiskaito finansavimo sutartyje nustatytomis sąlygomis ir tvarka, per vieną mėnesį po finansavimo sutartyje nurodytos projekto vykdymo pabaigos, bet ne vėliau kaip iki einamųjų biudžetinių metų gruodžio 20 dienos, pateikdamas LKC direktoriaus įsakymu nustatytos formos projekto įgyvendinimo ataskaitą kartu su projekto įvykdymą įrodančia vizualine ar kitokia medžiaga.

47. Pagrindinėje projekto viešinimo medžiagoje turi būti įvardijama, kad projektą finansavo LKC ir (arba) patalpinamas LKC logotipas.

**X SKYRIUS**

**PROJEKTO VYKDYMO KONTROLĖ**

48. LKC pateikus argumentuotą reikalavimą, projekto vykdytojas per 10 darbo dienų turi pateikti visus LKC prašomus su projekto vykdymu susijusius dokumentus ir medžiagą.

49. Projekto išlaidas pateisinantys dokumentai yra prekių (paslaugų) tiekėjų pateiktos sąskaitos faktūros, PVM sąskaitos faktūros, pirkimo – pardavimo kvitai, kasos aparatų kvitai, darbo užmokesčio apskaitos žiniaraščiai, kelionių dokumentai, sutartys ir darbų priėmimo – perdavimo aktai bei kiti dokumentai, pateisinantys ir įrodantys patirtas išlaidas ir jų tikslingumą.

50. Visi projekto išlaidas pateisinantys dokumentai turi būti aiškiai identifikuojami, priskirti konkrečiam projektui (dokumentuose nurodant projekto pavadinimą) ir įtraukti į įmonės buhalterinę apskaitą. Visos projekto vykdytojų patirtos išlaidos turi būti pagrįstos išlaidų pagrindimo ir jų apmokėjimo įrodymo dokumentais ir turi būti užtikrinamas šių dokumentų atsekamumas.

51. Projekto išlaidų apmokėjimą įrodantys dokumentai yra banko arba kitos kredito įstaigos sąskaitos išrašai, kasos pajamų ir išlaidų orderiai ir (ar) kiti dokumentai, kuriais įrodoma, kad pagal išlaidas pateisinančius dokumentus buvo atliktas mokėjimas.

52. LKC nustačius, kad projekto vykdytojas lėšas panaudojo ne pagal paskirtį, pažeidė LKC direktoriaus įsakymu nustatytą projekto didžiausią valstybės pagalbos finansavimo intensyvumą, arba nustačius Kino įstatymo 9 straipsnio 7 dalyje nurodytus pažeidimus, projekto vykdytojas privalo grąžinti LKC jo permokėtas ar pažeidžiant Kino įstatymo, šių taisyklių ar finansavimo sutarties reikalavimus panaudotas lėšas. Šios lėšos grąžinamos į LKC nurodytą sąskaitą finansavimo sutartyje nustatytais terminais. Negrąžintos lėšos išieškomos Lietuvos Respublikos teisės aktų nustatyta tvarka, o projekto vykdytojui penkerius metus nuo LKC direktoriaus sprendimo išieškoti negrąžintas lėšas dienos neskiriamas kino valstybinis finansavimas.

53. Nauja valstybės pagalba negali būti teikiama tol, kol nebus sugrąžinta neteisėtai gauta valstybės pagalba.

54. Projekto vykdytojas penkerius metus po projekto įvykdymo privalo saugoti ir, LKC pareikalavus, pateikti visus projekto patirtas išlaidas patvirtinančius dokumentus.

55.  Informacija ir dokumentai, susiję su pagalbos teikimu, saugomi ne trumpiau kaip 10 metų nuo paskutinės pagalbos suteikimo dienos.

\_\_\_\_\_\_\_\_\_\_\_\_\_\_\_\_\_

Filmų platinimo projektų

valstybinio finansavimo taisyklių

priedas

**(Išvados dėl filmo platinimo projekto forma)**

Ekspertų komisijos nario (-ės) vardas, pavardė ir parašas[[1]](#footnote-1)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**IŠVADA DĖL FILMO PLATINIMO PROJEKTO**

20\_\_ m. \_\_\_\_\_\_\_\_\_\_\_\_\_\_\_\_\_

Filmo platinimo projekto pavadinimas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Filmo pavadinimas \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Filmas YRA/NĖRA (*pabraukti tinkamą*) smurtinis

2. Filmas YRA/NĖRA (*pabraukti tinkamą*) pornografinis.

**\* Ekspertui konstatavus, kad filmas yra smurtinis ir (arba) pornografinis, tai nurodoma šios išvados skiltyje „*Rekomendacija dėl projekto finansavimo*“ pateikiant atitinkamus argumentus. Tokiu atveju filmas pagal filmo atitiktį kultūriniams kriterijams nebevertinamas.**

|  |  |  |
| --- | --- | --- |
| **Filmo atitiktis kultūriniams kriterijams**  (*pažymėti X tą kriterijų, kurį projektas atitinka\*\*)* | | |
| Filmo scenarijus ar pagrindinė tema yra paremti Lietuvos ar Europos kultūros, istorijos, religijos, mitologijos ar visuomenės gyvenimo įvykiais |  |  |
| Filmas pasakoja apie žinomą Lietuvos ar Europos kultūros, istorijos, religijos, visuomenės asmenybę, mitologinį veikėją |  |  |
| Filmo scenarijus ar pagrindinė tema yra paremti reikšmingu Lietuvos ar Europos literatūros kūriniu |  |  |
| Filmas įprasmina svarbias Lietuvos ar Europos vertybes: kultūrų ir religijų įvairovę, žmogaus teises ir pilietiškumą, demokratiją ir solidarumą, mažumų teises ir toleranciją, pagarbą kultūros ir šeimos tradicijoms |  |  |
| Filmas nagrinėja tautinės ar europinės tapatybės klausimus |  |  |

\*\* **Jeigu filmas neatitinka bent dviejų iš aukščiau išvardintų kultūrinių kriterijų, filmas toliau nevertinamas.**

|  |
| --- |
| **Projekto vertinimas, remiantis Filmų platinimo projektų valstybinio finansavimo taisyklėse nurodytais vertinimo kriterijais:**  **-** planuojamų projekto išlaidų ir rinkodaros plano pagrįstumas:  **-** numatomų naudoti rinkodaros priemonių tikslingumas filmo ar trumpametražių filmų programos platinimui:  **Rekomendacija dėl projekto finansavimo (*siūlant finansuoti, būtina nurodyti siūlomų skirti lėšų sumą ir siūlymo pagrindimą*):** |

\*\*\* Trumpametražių filmų programos platinimo projekto išvada pildoma kiekvienam filmui atskirai

\_\_\_\_\_\_\_\_\_\_\_\_\_\_\_\_\_\_\_\_\_\_\_

1. Pasirašoma raštu arba saugiu elektroniniu parašu. [↑](#footnote-ref-1)